ક્રિકેટની ઇન્ડિયન પ્રીમિયર લીગની ફૉર્મેટમાં ભારતમાં પહેલી વાર ઇન્ડિયન સુપર લીગ નામની ફૂટબૉલ ટુર્નામેન્ટ આ રવિવારથી શરૂ થઈ રહી છે. કુલ આઠ શહેરોને રિપ્રેઝન્ટ કરતી આઠ ટીમો આ સુપર લીગમાં રમવાની છે જેમાંથી FC પુણે સિટી નામની સલમાન ખાનની ટીમ વતી મલાડમાં રહેતો ૨૩ વર્ષનો આશુતોષ મહેતા રમવાનો છે. છેલ્લાં છ વર્ષથી મુંબઈ ફૂટબૉલ ક્લબ માટે રમતા આ ગુજરાતી યુવકને અત્યાર સુધીમાં અનેક મેડલ અને ઇલકાબ મળી ચૂક્યા છે. તે મુંબઈ લીગ, મહારાષ્ટ્ર સ્ટેટ લેવલની અન્ડર-૧૯ અને અન્ડર-૨૧માં રમી ચૂક્યો છે. ૨૦૧૨માં દેશની સૌથી મોટી ફૂટબૉલ લીગ આઇ-લીગમાં તે રમ્યો હતો. ફૂટબૉલની અનેક મહત્વની મૅચોમાં મૅન ઑફ ધ મૅચનો ખિતાબ તેને મળ્યો છે. તાજેતરમાં એક જાણીતી સ્પોર્ટ્સ વેબસાઇટે આશુતોષનું નામ ફૂટબૉલના બેસ્ટ યંગ ઇન્ડિયન પ્લેયર ઑફ ધ યરમાં નોંધ્યું છે. આજકાલ ૧૨ ઑક્ટોબરથી શરૂ થઈ રહેલી આ નવી ટુર્નામેન્ટની ઇન્ડિયન સુપર લીગની તૈયારીઓ આશુતોષ પુણેમાં કરી રહ્યો છે. સ્પોર્ટ્સના મામલામાં ગુજરાતીઓ હજી એટલા વ્યાપ્યા નથી ત્યારે ફૂટબૉલમાં આ લેવલ સુધી પહોંચેલા આ ગુજરાતી યુવાને ખેડેલી સફર કાબિલેદાદ કહેવાય.